b'\n_START_ARTICLE_\nSvanev\xc3\xa6nget\n_START_PARAGRAPH_\nSvanev\xc3\xa6nget er en gade p\xc3\xa5 \xc3\x98sterbro i K\xc3\xb8benhavn. Gaden er ca. 400 meter lang og l\xc3\xb8ber mellem Strandvejen og Strandpromenaden._NEWLINE_Gaden er en af 11 i Danmark med navnet.\n_START_SECTION_\nGadens historie\n_START_PARAGRAPH_\nGaden fik sit navn i 1917 efter stubm\xc3\xb8llen Svanem\xc3\xb8llen, der ogs\xc3\xa5 gav Svanem\xc3\xb8llevej og Svanem\xc3\xb8llen Station sit navn. Dyrenavnet antoges angiveligt p\xc3\xa5 grund af en n\xc3\xa6rliggende svanedam. M\xc3\xb8llen kaldtes ogs\xc3\xa5 Bagernes M\xc3\xb8lle og blev opf\xc3\xb8rt i 1700-tallet. Under briternes belejring og bombardement af K\xc3\xb8benhavn i 1807 brugte de m\xc3\xb8llen som base. M\xc3\xb8llen br\xc3\xa6ndte i 1892. En rest stod tilbage og blev brugt som v\xc3\xa6rtshuset Fokina. Under bes\xc3\xa6ttelsen blev v\xc3\xa6rtshuset saboteret, som en af de f\xc3\xa5 bombeangreb direkte p\xc3\xa5 v\xc3\xa6rnemagtens soldater. _NEWLINE_Omr\xc3\xa5det blev i 1921 blev opk\xc3\xb8bt af Harald Simonsen (1873-1949) , ogs\xc3\xa5 kaldet Guld-Harald.\n_START_SECTION_\nN\xc3\xa6vnev\xc3\xa6rdige bygninger i gaden\n_START_PARAGRAPH_\nNr. 1 og 2 er opf\xc3\xb8rt i henholdsvis 1929 og 1931 af samme arkitekt, Hans Dahlerup Berthelsen (1881-1939). Bygningerne ser umiddelbart ens ud, men der er alligevel masser af fine forskelle. Nr. 1 er gule mursten, med b\xc3\xa5nd markeret i okkerfarvede mursten og der er skifer p\xc3\xa5 taget. Ejendommen kaldes for Ulphsgaard efter Harald Simonsens afd\xc3\xb8de barnebarn grev Ulph Hamilton. _NEWLINE_Nr. 2 er i r\xc3\xb8de mursten, hvide vinduer og sorte tegl \xe2\x80\x93 der giver et andet mere nationalromantisk udtryk._NEWLINE_De lige numre af Svanev\xc3\xa6nget er r\xc3\xa6kkehuse i r\xc3\xb8de mursten, tegnet af Louis Hygom (1879-1950) i 1929-1931. Der er masser af sm\xc3\xa5 finurlige detaljer der adskiller husene fra hinanden, fx krydsm\xc3\xb8nster i gule mursten eller kant mod nabohuset. Beboerne er forpligtede til at overholde visse krav om havens og husets udseende. _NEWLINE_Nr. 13 er en bungalow fra 1936 med hj\xc3\xb8rnevindue og to altaner ud til gaden. I nr. 36 holder den serbiske ambassade til i en flot funkisvilla fra 1936. Indgangspartiet er ret elegant med b\xc3\xa5de buet tag, s\xc3\xb8ljer og to rundede trappetrin._NEWLINE_Nr. 42 er fra 1937 og i stramt modernistisk formsprog. Bem\xc3\xa6rk den dristige placering af vinduet i murfladen._NEWLINE_I 1930 boede l\xc3\xa6gen Johannes Helweg i nr. 30, han var leder af Rigshospitalets fysiurgiske afdeling 1915-1953. Beboerne p\xc3\xa5 Svanev\xc3\xa6nget var i denne periode bl.a. sagf\xc3\xb8rere og ingeni\xc3\xb8rer.'